

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.1** | 2025. gada 30. janvārī |

**33.**

**Par Ogres novada pašvaldības iekšējo noteikumu Nr.2/2025 “Mājokļa ārējās vides pielāgošanas personai ar kustību traucējumiem vērtēšanas komisijas nolikums” izdošanu un komisijas priekšsēdētāja apstiprināšanu**

Ogres novada pašvaldības (turpmāk – Pašvaldība) domes 2021. gada 14. oktobra sēdē izdoti iekšējie noteikumi Nr.68/2021 “Mājokļa ārējās vides pielāgošanas personai ar kustību traucējumiem vērtēšanas komisijas nolikums”.

Iekšējie noteikumi izdoti saskaņā ar likuma “Par pašvaldībām” 41. panta pirmās daļas 2. punktu.

Saskaņā ar Oficiālo publikāciju un tiesiskās informācijas likuma 9. panta piekto daļu, ja spēku zaudē normatīvā akta izdošanas tiesiskais pamats (augstāka juridiska spēka tiesību norma, uz kuras pamata izdots cits normatīvais akts), tad spēku zaudē arī uz šā pamata izdotais normatīvais akts vai tā daļa.

Saskaņā ar Pašvaldību likuma pārejas noteikumu 6. punktu dome izvērtē uz likuma "Par pašvaldībām" normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam. Līdz jaunu saistošo noteikumu spēkā stāšanās dienai, bet ne ilgāk kā līdz 2024. gada 30. jūnijam piemērojami uz likuma "Par pašvaldībām" normu pamata izdotie saistošie noteikumi, ciktāl tie nav pretrunā ar šo likumu.

Minētais attiecināms arī uz iekšējiem noteikumiem, proti, ja spēku zaudē likums vai Ministru kabineta noteikumi vai to norma, uz kuras pamata ir izdoti iekšējie noteikumi, tad spēku zaudē arī šie iekšējie noteikumi vai to daļa (ja to izdošanai ir vairāki tiesiskie pamati).

Saskaņā ar Pašvaldības 2024. gada 27. jūnija saistošo noteikumu Nr. 25/2024 “Ogres novada pašvaldības nolikums” (turpmāk – SN 25/2024) 54. punktu, lai iesaistītu sabiedrību atsevišķu pašvaldības funkciju vai uzdevumu pildīšanā, dome no pašvaldības iedzīvotājiem, pašvaldības administratīvajā teritorijā reģistrētu komersantu vai komersantu filiāļu, biedrību vai nodibinājumu pārstāvjiem, kā arī pašvaldības administratīvajā teritorijā strādājošiem speciālistiem var izveidot komisijas. Atbilstoši SN 25/2024 55. punktam komisijas darbību reglamentē domes apstiprināts nolikums.

Pašvaldību likuma 50. panta pirmā daļa noteic, ka pašvaldības dome un pašvaldības administrācija iekšējos normatīvos aktus izdod likumā noteiktajā kārtībā. Atbilstoši Valsts pārvaldes iekārtas likuma 72. panta pirmās daļas 2. punktam atvasinātas publiskās personas orgāns izdod iekšējos normatīvos aktus pats pēc savas iniciatīvas savas kompetences jautājumos.

Ņemot vērā iepriekš minēto un pamatojoties uz Valsts pārvaldes iekārtas likuma 72. panta pirmās daļas 2. punktu,

**balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Igors Miglinieks, Ilmārs Zemnieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. Izdot Ogres novada pašvaldības (turpmāk – Pašvaldība) iekšējos noteikumus Nr.2/2025 “Mājokļa ārējās vides pielāgošanas personai ar kustību traucējumiem vērtēšanas komisijas nolikums” (pielikumā).
2. Apstiprināt Ogres novada pašvaldības Nekustamo īpašumu pārvaldes nodaļas būvinženieri Gunti Puduli par Mājokļa ārējās vides pielāgošanas personai ar kustību traucējumiem vērtēšanas komisijas (turpmāk – Komisija) priekšsēdētāju.
3. Uzdot Pašvaldības izpilddirektoram ar rīkojumu izveidot Komisiju saskaņā ar Komisijas nolikumu.
4. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)